Diari Oficial de la Generalitat Valenciana


Sumari del DOGV 9086, del 18-05-2021 (2021/4359)

Convocatòria d'eleccions en el Col·legi Oficial de Politòlegs i Sociòlegs.
--------------------------------------------------------------------------

### Dades del document

Número de DOGV
:   9086

Data del DOGV
:   18-05-2021

Secció del DOGV
:   V. ANUNCIS - C) ALTRES ASSUMPTES

Número del document
:   2021/4359


Organisme emissor
:   Col·legi Oficial de Llicenciats i Doctors En Ciencies Politiques i Sociologia

Tipus de document
:   Convocatòria

Convocatòria d'eleccions en el Col·legi Oficial de Politòlegs i Sociòlegs. [2021/4359]  
Procediment electoral  
La Junta de Govern del Col·legi de Politologia i Sociologia de la Comunitat Valenciana, en la reunió del dia 5 de febrer de 2021, ha acordat convocar eleccions ordinàries per a cobrir tots els llocs en la Junta de Govern, conforme amb el que es preveu en el capítol VI, articles 35 i següents, dels Estatuts del Col·legi de Politologia i Sociologia de la Comunitat Valenciana. L'elecció tindrà lloc el dia que corresponga, segons el calendari que s'annexa, que es computarà a partir de la publicació de la present convocatòria en el Diari Oficial de la Generalitat Valenciana, en la seu del Col·legi, a l'avinguda del Pintor Pérez Gil, 16, Finca Torre Juana, 03543 Alacant. El procés electoral es regirà per les següents disposicions:  
  
1. Electors  
Ho són tots els col·legiats d'acord amb l'article 10, lletra d, dels Estatuts del Col·legi.  
  
2. Elegibles  
D'acord amb l'article 35 dels Estatuts del Col·legi, per a poder presentar-se com a candidat o candidata en les llistes a les eleccions per a ser membre de la Junta de Govern o per a cobrir les vacants que es produïsquen, serà necessari comptar amb dos anys d'antiguitat com a col·legiat/ada abans de la data de proclamació dels candidats i les candidates i estar en ple ús dels drets civils i col·legials, amb l'excepció prevista en la disposició transitòria única d'aquest estatut.  
  
3. Presentació de candidatures  
D'acord amb el que s'estableix en l'article 35 dels Estatuts del Col·legi, la presentació de candidatures s'ajustarà a les següents normes:  
Les persones col·legiades amb interés a formar part de la Junta de Govern del col·legi es presentaran a les eleccions en llistes tancades compostes per un mínim de tres integrants, a saber, un vicedegà o vicedegana per cadascuna de les províncies (Castelló, València i Alacant) i un màxim de dotze (tres vicedegans/anes provincials, dues vocals per província i tres càrrecs d'àmbit autonòmic: degà/ana, secretari/ària, tresorer/a).  
La Junta de Govern, mitjançant la present circular dirigida a totes les persones col·legiades, els informa de la convocatòria d'eleccions sent el termini de 20 dies naturals, comptats a partir de la publicació en el Diari Oficial de la Generalitat Valenciana, per a la presentació de les llistes. Totes les persones col·legiades que reunisquen les condicions abans exigides podran formar part de les llistes sempre que ho facen dins del termini previst.  
La presentació de la candidatura davant la Junta de Govern podrà efectuar-se en les següents modalitats:  
a) Mitjançant la presentació de documents originals en la Secretaria del Col·legi, que farà constar el lliurament mitjançant el corresponent visat de presentació.  
b) Per mitjans electrònics, dirigint els documents indicats a l'adreça electrònica: ixbmwlvodia@glmgmirpupw.fn. El document de presentació de la candidatura, que haurà de contindre els requisits expressats, haurà d'anar degudament subscrit per cadascun dels candidats mitjançant la seua signatura electrònica legalment reconeguda, conforme amb l'article 9.2.a de la Llei 39/2015, d'1 d'octubre. El Col·legi justificarà recepció de la presentació per via electrònica de les candidatures.  
  
  
4. Proclamació de candidatures vàlidament presentades  
Segons estableix l'article 36 dels Estatuts del Col·legi, transcorregut el termini per a la presentació de candidatures, s'efectuarà la proclamació d'aquestes.  
  
5. Reclamacions contra la proclamació de candidatures  
L'article 36 dels Estatuts del Col·legi disposa que les candidatures seran fixades en el tauler d'anuncis del col·legi i enviades per correu a tots els col·legiats en el termini de tres dies hàbils al tancament del període de presentació perquè aquests puguen fe ús del dret a la impugnació de candidats. Transcorreguts huit dies des de l'enviament de les candidatures sense haver-se rebut cap reclamació, o no existint causa justificada segons el parer de la Junta de Govern perquè prosperen les impugnacions presentades, la llista de candidatures serà definitiva. En cas d'acceptar-se alguna modificació, haurà de ser immediatament comunicat el nom del candidat o candidata o llista d'impugnats/ades a tots els/les col·legiats/ades, i s'establirà la llista definitiva amb els i les restants; en cas de no presentar-se cap reclamació, s'enviarà igualment correu als col·legiats amb les candidatures definitives.  
  
6. Dia de la votació  
Una vegada complits els terminis indicats en el punt anterior, la Junta de Govern comunicarà als col·legiats la data de celebració d'eleccions.  
  
7. Mesa electoral  
Segons estableix l'article 37 dels Estatuts del Col·legi, el dia assenyalat per a la votació es constituirà la Junta de Govern en funció de la mesa electoral, amb l'assistència d'un interventor per cada candidatura o candidat independent, en la seu del Col·legi.  
  
8. Duració de les votacions  
La duració de les votacions serà de huit hores, com a mínim, a fi que puguen depositar els vots els col·legiats, prèvia identificació, entregant les paperetes al president de la mesa perquè, en la seua presència, siguen introduïdes en l'urna prevista a aquest efecte segons estableix l'article 37 dels Estatuts del Col·legi.  
  
9. Horari de votació  
La votació tindrà lloc entre les 10.00 h i les 18.00 h del dia que corresponga, segons el calendari, de 2021, en la seu del Col·legi.  
  
10. Votacions fora de la seu  
D'acord amb el que s'estableix en l'article 38 dels Estatuts del Col·legi, aquells col·legiats que no puguen depositar el seu vot personalment podran emetre'l per correu de la següent manera:  
a) Introduir en un sobre blanc la papereta de votació doblegada.  
b) Introduir aquest sobre en un altre més gran conjuntament amb la fotocòpia del carnet de col·legiat o amb fotocòpia del document nacional d'identitat. En la solapa del sobre es faran constar les dades del votant i haurà de tancar el sobre creuant la solapa a fi de garantir-ne la integritat.  
c) Enviar aquest segon sobre per correu certificat a l'atenció de la degana, que haurà d'haver sigut cursat com a màxim tres dies abans de la finalització del període de votació. En el moment de les votacions, després de la comprovació per part del secretari del dret del signant a prendre part en la votació, obrirà el sobre exterior i donarà al degà l'interior, que l'introduirà tancat en l'urna.  
En el moment de fer-se l'escrutini s'obriran els sobres, i s'anul·laran aquells que continguen més d'una papereta o aquelles paperetes que indiquen més d'un nom de candidat per vacant a cobrir, així com les que porten el nom o la signatura del votant i les que continguen noms o paraules que no corresponguen a les persones dels candidats.  
  
La documentació necessària per a l'exercici del vot per correu serà remesa a tots els col·legiats que els sol·liciten amb l'antelació suficient que permeta l'exercici d'aquest dret.  
  
11. Escrutini  
L'escrutini dels vots serà realitzat públicament en finalitzar el període de votació. Una vegada coneguts els resultats d'aquest, la degana comunicarà als candidats electes el càrrec per al qual han sigut triats, d'acord amb el que s'estableix en l'article 39 dels Estatuts del Col·legi.  
  
  
12. Presa de possessió  
En el termini de huit dies hauran de prendre possessió els nous membres, i cessaran en les seues funcions en aquest mateix acte els anteriors. En el mateix termini, la mesa electoral comunicarà a l'òrgan competent de la Generalitat Valenciana els resultats registrats, la composició de la junta electa i els altres requisits establits en la llei, com fixa l'article 40 dels Estatuts del Col·legi.  
  
13. Per acord de la Junta de Govern, a l'efecte del present procés electoral, es considerarà tauler d'anuncis del Col·legi la pàgina web d'aquest, en l'adreça http://www.colpolsoccv.es  
  
Alacant, 5 de febrer de 2021.- La degana del Col·legi de Politologia i Sociologia de la Comunitat Valenciana: Elena Llorca Asensi.  
  
  
Calendari electoral  
  
Publicació de la convocatòria: mateixa data que la publicació de la convocatòria en el Diari Oficial de la Generalitat Valenciana  
  
Fi del termini de presentació de candidatures: vint dies naturals comptats a partir de la publicació de la convocatòria en el Diari Oficial de la Generalitat Valenciana.  
  
Proclamació de candidatures vàlidament presentades: transcorregut el termini per a la presentació de candidatures, s'efectuarà la proclamació d'aquestes, dos dies hàbils després d'haver finalitzat el termini indicat.  
  
Exposició en el tauler d'anuncis del col·legi i enviament al correu de cada col·legiat de les candidatures vàlidament presentades: un dia hàbil després de la proclamació de les candidatures.  
  
Termini de reclamació contra la proclamació de candidatures: huit dies hàbils des de l'enviament de les candidatures.  
  
Proclamació de candidatures definitives: a partir dels huit dies hàbils des de l'enviament de les candidatures.  
  
Votació: deu dies hàbils després de la proclamació de les candidatures se celebrarà la votació.